'Koningin Lear' maak skoonskip by Kannas | Knysna-Plett Herald
'Koningin Lear' maak skoonskip by Kannas
Tuesday, 16 April 2019, 16:00
KKNK25 se debuutproduksie Koningin Lear het gisteraand (15 April) by ’n spoggeleentheid in Kaapstad 8 van die Kanna-pryse wat uitnemende bydraes tot die Klein Karoo Nasionale Kunstefees (KKNK) vereer, verower.
OUDTSHOORN NUUS - KKNK25 se debuutproduksie Koningin Lear het gisteraand (15 April) by ’n spoggeleentheid in Kaapstad 8 van die Kanna-pryse wat uitnemende bydraes tot die Klein Karoo Nasionale Kunstefees (KKNK) vereer, verower.
Koningin Lear is ’n eietydse herverbeelding van William Shakespeare se King Lear van die Vlaamse skrywer Tom Lanoye wat deur Antjie Krog in Afrikaans vertaal is.
Die toneelstuk lewer onder meer skerp kommentaar op die magsug in die hedendaagse sakewêreld. Krog het die Kanna vir ’n uitnemende literêre bydrae vir haar vertaling ontvang. Dié vertaling is onlangs deur Protea Boekehuis uitgereik.
Dié nuwe produksie is ook aangewys as die beste teateraanbieding én beste debuutwerk, terwyl Marthinus Basson die Kanna-prys vir die beste regisseur en beste teaterontwerp ontvang het.
Die akteurs wat Kannas vir uitnemende spel in Koningin Lear gewen het, is Antoinette Kellermann in die titelrol (beste aktrise), Anna-Mart van der Merwe (beste vroulike byspeler) en Edwin van der Walt (beste manlike byspeler).
Die Kanna-prys vir die beste musiekproduksie is gewen deur My Miriam Makeba Story with Sima Mashazi.
’n Gesamentlike uitstalling van Donald Wasswa van Uganda en Onyis Martin van Kenia (albei merietewenners in 2016 se Absa L’Atelier-kompetisie), Imagining Tomorrow, is bekroon vir die beste bydrae tot visuele kuns. Paul Bayliss en Thabo Seshoka is die kurators van Imagining Tomorrow.
Die Oudtshoorniet Madeleine Miles is ook erken vir haar reWOLusie-projek wat Oudtshoorn in kleurvolle brei- en hekelwerk getooi het - spesiaal vir die fees.
Volgens Theart vergestalt die projek die waardes en missie van Kunste Onbeperk en die KKNK. Miles het die projek van stapel gestuur om samehorigheid, kreatiwiteit en betrokkenheid te bevorder en is van plan om dit aanstaande jaar verder uit te brei.
Die Kanna-wenners is huistoe met 'n beeldhouwerk van Marieke Prinsloo-Rowe asook prysgeld. Die Kanna-pryse is geborg deur Absa, die ATKV, Media24, Castle Lager, Huisgenoot, SARIE, Kunste Onbeperk en Ton en Anet Vosloo.
Die volledige lys Kanna-wenners:
Beste opkomende kunstenaar: Devonecia Swartz, Jakkals en Wolf Onbeperk (Geborg deur Ton en Anet Vosloo)
Beste bydrae tot visuele kuns: Imagining Tomorrow (geborg deur Absa)
Beste manlike byspeler: Edwin van der Walt, Koningin Lear (Geborg deur Media24)
Beste vroulike byspeler: Anna-Mart van der Merwe, Koningin Lear (Geborg deur Kunste Onbeperk)
Beste akteur: Craig Morris, Johnny Boskak voel ’n bietjie… (Geborg deur Castle Lager)
Beste aktrise: Antoinette Kellermann, Koningin Lear (Geborg deur SARIE)
Beste regie: Marthinus Basson, Koningin Lear (Geborg deur die ATKV)
Beste musiekproduksie: My Miriam Makeba Story with Sima Mashazi (geborg deur Huisgenoot)
Beste teateraanbieding: Koningin Lear (geborg deur die ATKV)
Beste debuutwerk: Koningin Lear (geborg deur Media24)
Beste teaterontwerp: Marthinus Basson, Koningin Lear (Geborg deur Absa)
Tegniese uitnemendheid: Jaco Conradie (geborg deur Kunste Onbeperk)
Kanna vir uitnemende literêre bydrae Antjie Krog, Koningin Lear (Geborg deur NATi)
Herrie-prys: Rudi van der Merwe, Lovers, Dogs and Rainbows (Geborg deur NATi)
Spesiale Kanna vir diens aan die KKNK: Daleen Witbooi
Read more about: kanna toekennings kknk
Posted on: 16:00 Tue, 16 April 2019